pythainlp/thaigov-v2-corpus-22032023 huggingface dataset:
วันพุธที่ 17 กุมภาพันธ์ 2564
​สสปท. จัดสัมมนาออนไลน์ฟรี New Normal New Me ปลุก Safety ให้ Action
รมช.แรงงาน ชวนสถานประกอบกิจการร่วมพัฒนาศักยภาพด้านความปลอดภัยในการทำงาน ผ่านระบบออนไลน์รองรับวิถีใหม่ ฟรี มุ่งเน้นการพัฒนาศักยภาพขององค์กรสู่การปฏิบัติจริง
วันที่ 17 กุมภาพันธ์ 2564 ศาสตราจารย์ นฤมล ภิญโญสินวัฒน์ รัฐมนตรีช่วยว่าการกระทรวงแรงงาน เปิดเผยว่า สถาบันส่งเสริมความปลอดภัย และอาชีวอนามัย และสภาพแวดล้อมในการทำงาน (องค์การมหาชน) หรือ สสปท. ได้กำหนดจัดสัมมนาในรูปแบบออนไลน์ขึ้น ระหว่างวันที่ 23-24 กุมภาพันธ์ 2564 ภายใต้แนวคิด มุ่งสร้างสรรค์วัฒนธรรมไทยเชิงป้องกัน สู่ความปลอดภัย อาชีวอนามัย และความผาสุกที่ยั่งยืน ปี 2564 (Forward Culture of Prevention for Safety Thailand 2021) โดยยังคงรูปแบบจัดสัมมนาผ่านทาง Facebook Live (Facebook Fan page : สสปท-TOSH) เพื่อเปิดโอกาสให้สถานประกอบกิจการได้มีโอกาสเข้ารับฟังความรู้ นำไปสู่การพัฒนาศักยภาพขององค์กรอย่างต่อเนื่อง ทั้งนี้ ผู้เข้าสัมมนาจะได้รับความรู้ในหัวข้อที่หลากหลาย เช่น การสอบสวนอุบัติเหตุขั้นเทพ ความปลอดภัย ทำไมต้องมี และ New Normal New Me ปลุก Safety ให้ Action ผู้เข้าสัมมนาสามารถเลือกหัวข้อได้ตามความสนใจ ตอบโจทย์กับชีวิตวิถีใหม่ในการทำงานได้อย่างปลอดภัย ทั้งยังเป็นการเพิ่มพูนความรู้ กระตุ้นจิตสำนึกและพัฒนาศักยภาพด้านความปลอดภัย อาชีวอนามัย และสภาพแวดล้อมในการทำงาน และยังสามารถนำองค์ความรู้ไปประยุกต์ใช้ในการปฏิบัติงาน รวมถึงขยายผลเนื้อหาที่ได้จากการเข้าสัมมนาให้แก่ผู้ปฏิบัติงานหรือเพื่อนร่วมรับทราบต่อไป
รมช. แรงงาน กล่าวเพิ่มเติมว่า จากการจัดสัมมนาหัวข้อ “Safety for Creation ป้องกันโควิด ฟื้นฟูเศรษฐกิจภาคเหนือ” ระหว่างวันที่ 21-22 มกราคม 2564 ที่ผ่านมา พบว่ามีผู้เข้าร่วมฟังบรรยายตลอด 2 วัน รวมจำนวนกว่า 1,100 คน สะท้อนให้เห็นว่า นายจ้าง ลูกจ้าง ผู้ที่เกี่ยวข้องทั้งภาครัฐและภาคเอกชน ได้ตระหนักถึงความสำคัญในเรื่องความปลอดภัย อาชีวอนามัย และสภาพแวดล้อมในการทำงานเพิ่มมากขึ้น
สำหรับสถานประกอบกิจการ นายจ้าง ลูกจ้าง รวมถึงบุคคลทั่วไปที่สนใจเพิ่มพูนความรู้ในเรื่องความปลอดภัยฯ และต้องการรับทราบข้อมูลการสัมมนาหรือกิจกรรมต่าง ๆ สามารถดูรายละเอียดได้ที่ www.tosh.or.th หรือสอบถามรายละเอียดเพิ่มเติมได้ที่ 0 2448 9111 ตั้งแต่วันนี้เป็นต้นไป โดยไม่มีค่าใช้จ่าย
“นโยบายด้านความปลอดภัย อาชีวอนามัย และสภาพแวดล้อมในการทำงาน เป็นแนวทางในการป้องกันและควบคุมไม่ให้เกิดอันตรายเนื่องจากการทำงาน ซึ่งถือเป็นหน้าที่และความรับผิดชอบของทุกคน ไม่ว่าจะเป็นนายจ้าง ลูกจ้างที่จะต้องให้ความร่วมมือในการตรวจตรา และเฝ้าระวังสภาพแวดล้อมในการทำงานให้อยู่ในสภาพที่ปลอดภัยอย่างต่อเนื่อง เพื่อให้เกิดความปลอดภัยต่อชีวิต ร่างกาย จิตใจและสุขภาพอนามัยตามมาตรฐานที่กำหนด” รมช. แรงงาน กล่าวในท้ายสุด
วันพุธที่ 17 กุมภาพันธ์ 2564
อนุทิน ลงพื้นที่ตลาด จ.ปทุมธานี ติดตามการควบคุมโควิด 19
รองนายกรัฐมนตรีและรัฐมนตรีว่าการกระทรวงสาธารณสุข เผยตลาดพรพัฒน์และตลาดสุชาติ แนวโน้มควบคุมโรคโควิด 19 ได้ดี เร่งค้นหาผู้ติดเชื้อเชิงรุกพื้นที่เสี่ยงรอบๆ  ส่งรถเก็บตัวอย่างตรวจหาเชื้อชีวนิรภัยพระราชทานและรถวิเคราะห์ผลด่วนพิเศษพระราชทาน
รองนายกรัฐมนตรีและรัฐมนตรีว่าการกระทรวงสาธารณสุข เผยตลาดพรพัฒน์และตลาดสุชาติ แนวโน้มควบคุมโรคโควิด 19 ได้ดี เร่งค้นหาผู้ติดเชื้อเชิงรุกพื้นที่เสี่ยงรอบๆ ส่งรถเก็บตัวอย่างตรวจหาเชื้อชีวนิรภัยพระราชทานและรถวิเคราะห์ผลด่วนพิเศษพระราชทาน เตรียมโรงพยาบาล/โรงพยาบาลสนามใน จ.ปทุมธานีและใกล้เคียงเกือบ 1,000 เตียงรองรับ
วันนี้ (17 กุมภาพันธ์ 2564) ที่ จ.ปทุมธานี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วยนายแพทย์เกียรติภูมิ วงศ์รจิต ปลัดกระทรวงสาธารณสุข คณะผู้บริหารกระทรวงสาธารณสุข และผู้บริหารส่วนท้องถิ่น ติดตามการดำเนินงานควบคุมโรคโควิด 19 จ.ปทุมธานี โดยนายอนุทินให้สัมภาษณ์ว่า ในวันนี้ได้ลงพื้นที่ติดตามการควบคุมโรคโควิด 19 ของจังหวัดปทุมธานี ที่ตลาดพรพัฒน์และตลาดสุชาติ พร้อมรับฟังความคิดเห็นของประชาชน ในการดำเนินงานควบคุมป้องกันโรค ได้ทำงานร่วมกันหลายหน่วยงานภายใต้การควบคุมกำกับของนายชัยวัฒน์ ชื่นโกสุม ผู้ว่าราชการจังหวัดปทุมธานี สามารถจัดการได้อย่างมีประสิทธิภาพ ทำให้สถานการณ์มีแนวโน้มดีขึ้น สามารถควบคุมการระบาดได้ และเร่งค้นหาผู้ติดเชื้อเชิงรุกในพื้นที่เสี่ยงอื่น ๆ เช่น ตลาด ชุมชนโดยรอบ จ. ปทุมธานี เพื่อนำผู้ติดเชื้อเข้าสู่ระบบการแยกตัวและรับการรักษาต่อไปซึ่งมีความพร้อมทั้งแพทย์ ยา โรงพยาบาล โรงพยาบาลสนาม ทั้งในพื้นที่จังหวัดปทุมธานี และจังหวัดใกล้เคียง รองรับผู้ติดเชื้อรวมเกือบ 1,000 เตียง
นายอนุทิน กล่าวต่อว่า กรมควบคุมโรคได้ส่งรถเก็บตัวอย่างตรวจเชื้อชีวนิรภัยพระราชทาน 10 คันพร้อมรถวิเคราะห์ผลด่วนพิเศษพระราชทาน 1 คันทำการค้นหาเชิงรุกไปแล้ว 2,399 ราย พบผู้ติดเชื้อ 244 ราย(ข้อมูลวันที่ 15 กุมภาพันธ์ 2564) สำหรับตลาดที่พบผู้ติดเชื้อ ได้สั่งปิดพร้อมให้กรมอนามัยร่วมกับหน่วยงานท้องถิ่น ทำความสะอาดตลาด ฆ่าเชื้อในบริเวณโดยรอบตลาด ตั้งแต่เริ่มพบผู้ติดเชื้อ และประสานกับเจ้าของตลาด เพื่อให้ความรู้ ในการจัดการตลาดตามมาตรฐานตลาดสด ทั้งการจัดการพื้นที่ ผู้จำหน่าย และผู้ซื้อ/ผู้บริโภค
เพื่อป้องกันการแพร่กระจายเชื้อ
************************** 17 กุมภาพันธ์ 2564
วันพุธที่ 17 กุมภาพันธ์ 2564
นายกรัฐมนตรีย้ำจุดยืนพร้อมปฏิรูปกองทัพเพื่อให้สอดคล้องกับสถานการณ์ทั้งในประเทศและภูมิภาค
นายกรัฐมนตรีย้ำจุดยืนพร้อมปฏิรูปกองทัพเพื่อให้สอดคล้องกับสถานการณ์ทั้งในประเทศและภูมิภาค
วันนี้ (17 ก.พ.64) เวลา 10.05 น. ณ ห้องประชุมสภาผู้แทนราษฎร อาคารรัฐสภา พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวชี้แจงในการประชุมสภาผู้แทนราษฎร ชุดที่ 25 ปีที่ 2 ครั้งที่ 24 (สมัยสามัญประจำปีครั้งที่สอง) เป็นพิเศษ เพื่อพิจารณาญัตติขอเปิดอภิปรายทั่วไปเพื่อลงมติไม่ไว้วางใจรัฐมนตรีเป็นรายบุคคล กรณีการปฏิรูปกองทัพ ดังนี้
การปฏิรูปกองทัพได้กำหนดการพัฒนาปรับปรุงโครงสร้างกระทรวงกลาโหม และกำลังพลให้มีขนาดที่เหมาะสม ให้มีประสิทธิภาพ ยืดหยุ่น สอดคล้องกับการบริหารราชการยุคใหม่ และสถานการณ์ความมั่นคง ทั้งเรื่องความร่วมมือการรักษาความสงบเรียบร้อยในภูมิภาคด้วย และการสนับสนุนภารกิจด้านความมั่นคงขององค์การสหประชาชาติ UN มีลูกหลานของเราไปทำงานที่ซูดาน จึงขอให้เข้าใจการเตรียมกำลังความพร้อมของกองทัพ
ในส่วนของยุทโธปกรณ์ ได้กำหนดแผนงานโครงการซ่อม วัสดุอุปกรณ์ เพื่อดำรงสภาพความพร้อมรบ เสริมสร้างความทันสมัย เพราในวันนี้อาวุธต่างๆ มีการพัฒนาขึ้น สถานการณ์รอบโลกก็มีการจัดซื้อจัดหาอาวุธอยู่อย่างต่อเนื่อง เราไม่ได้แข่งขันแต่ต้องการป้องกันตัวเอง และร่วมมือกับประเทศอื่นได้ เนื่องจากอาวุธบางอย่างต้องใช้เวลาในการจัดหาจัดซื้อ ใช้เวลาในการผลิต จึงใช้เวลาหลายปี จึงต้องจ่ายเงินเป็นงวดโดยเฉพาะอย่างยิ่งอาวุธที่มีราคาสูง จึงขอให้ทำความเข้าใจและกระทรวงกลาโหมก็เป็นเพียงหน่วยงานภายใต้รัฐบาลที่ได้รับการจัดสรรงบประมาณอย่างเป็นระบบ
การจัดซื้อจัดจ้างมีขั้นตอนการพิจารณาการจัดซื้อจัดจ้างการบริหารพัสดุภาครัฐ ตามระบบระเบียบ มีกระบวนการเริ่มโดยคณะกรรมาธิการพิจารณาผล พิจารณาความต้องการภายในกองทัพ ผ่านการอนุมัติของปลัดกระทรวงกลาโหม ผู้บัญชาการทหารสูงสุด และผู้บัญชาการเหล่าทัพ ทั้งนี้ รัฐมนตรีว่าการกระทรวงกลาโหมเป็นผู้กำหนดนโยบาย และย้ำเตือนความโปร่งใส ยืนยันนายกรัฐมนตรีในฐานะรัฐมนตรีว่าการกระทรวงกลาโหมไม่ได้มีส่วนในการจัดซื้อจัดจ้าง ไม่รับเงินทุจริต
ส่วนกรณีการดำเนินการจัดสวัสดิการของกองทัพเป็นไปตามกฎระเบียบ ทำงานร่วมกับกระทรวงการคลัง และกรมธนารักษ์ ไม่มีการอนุมัติผ่านกองทัพบก กองทัพบกไม่ใช่เจ้าของจึงไม่มีการใช้ประโยชน์เชิงธุรกิจ เป็นการดำเนินการเพียงเน้นการบริการกำลังพลและครอบครัว เป็นการดูแลข้าราชการชั้นผู้น้อยตามสัดส่วน
วันพุธที่ 17 กุมภาพันธ์ 2564
กรมการขนส่งทางบก ระบุ!!! ตั้งแต่ 19 กุมภาพันธ์ 2564 เป็นต้นไป ต้องใช้ใบรับรองแพทย์ตามรูปแบบที่แพทยสภากำหนด เป็นหลักฐานประกอบการดำเนินการ ด้านใบอนุญาตขับรถ
ตามกฎหมายว่าด้วยรถยนต์ และใบอนุญาตผู้ประจำรถตามกฎหมายว่าด้วยการขนส่งทางบก ครอบคลุมทั้งการขอใหม่ การเปลี่ยนชนิด การต่ออายุ และการเปลี่ยนประเภท
นายจิรุตม์ วิศาลจิตร อธิบดีกรมการขนส่งทางบก กระทรวงคมนาคม เปิดเผยว่า ตามกฎกระทรวงการขอและการออกใบอนุญาตขับรถและการต่ออายุใบอนุญาตขับรถ พ.ศ. 2563 ซึ่งจะมีผลใช้บังคับในวันที่ 19 กุมภาพันธ์ 2564 เป็นต้นไป นั้น กำหนดให้การขอรับและต่ออายุใบอนุญาตขับรถ ต้องมีเอกสารใบรับรองแพทย์ประกอบการดำเนินการ ดังนั้น เพื่อให้การดำเนินการตามกฎกระทรวงฉบับดังกล่าวเป็นระเบียบเรียบร้อย กรมการขนส่งทางบกจึงออกระเบียบกรมการขนส่งทางบก ว่าด้วยการดำเนินการเกี่ยวกับใบอนุญาตขับรถและบัตรประจำตัวคนขับรถ ตามกฎหมายว่าด้วยรถยนต์ พ.ศ. 2564 และระเบียบกรมการขนส่งทางบก ว่าด้วยหลักเกณฑ์และวิธีการต่ออายุใบอนุญาตผู้ประจำรถ พ.ศ. 2564 ตั้งแต่วันที่ 19 กุมภาพันธ์ 2564 เป็นต้นไป ผู้ที่ต้องการดำเนินการด้านใบอนุญาตขับรถ ตามกฎหมายว่าด้วยรถยนต์ และใบอนุญาตผู้ประจำรถ ตามกฎหมายว่าด้วยการขนส่งทางบก ทุกชนิดทุกประเภท ต้องมีเอกสารใบรับรองแพทย์ เป็นหลักฐานประกอบการดำเนินการทุกครั้ง ประกอบด้วย การขอใหม่ กรณีไม่เคยได้รับใบอนุญาตขับรถหรือใบอนุญาตผู้ประจำรถมาก่อน การเปลี่ยนชนิด การต่ออายุ และการเปลี่ยนประเภท โดยใบรับรองแพทย์นั้นต้องเป็นไปตามแบบมาตรฐานของแพทยสภา มีสองส่วนคือ ส่วนที่ผู้ขอรับรองสุขภาพตนเองและส่วนของแพทย์ตรวจรับรอง ซึ่งจะต้องแสดงให้เห็นว่าผู้นั้นไม่มีโรคประจำตัวหรือสภาวะของโรคที่ผู้ประกอบวิชาชีพเวชกรรมเห็นว่าอาจเป็นอันตรายขณะขับรถตามที่แพทยสภากำหนด
อธิบดีกรมการขนส่งทางบก กล่าวต่อไปว่า การต่ออายุใบอนุญาตขับรถ ตามกฎหมายว่าด้วยรถยนต์ และใบอนุญาตผู้ประจำรถ ตามกฎหมายว่าด้วยการขนส่งทางบก เดิมจะไม่มีการกำหนดให้ใช้เอกสารใบรับรองแพทย์ แต่ด้วยข้อเท็จจริงสมรรถภาพของร่างกายของผู้ขับรถมีการเปลี่ยนแปลงไปตามวัยที่เพิ่มมากขึ้นและอาจมีโรคประจำตัว หรืออาจมีเหตุให้สมรรถภาพของร่างกายบกพร่องจนไม่สามารถขับรถได้ จึงจำเป็นต้องกำหนดให้ผู้ขับรถเข้ารับการตรวจรับรองจากแพทย์ก่อนเบื้องต้น และจะมีการทดสอบสมรรถภาพทางร่างกายที่จำเป็นต่อการขับรถเมื่อมาติดต่อที่สำนักงานขนส่งทุกแห่ง ประกอบด้วย การทดสอบการมองเห็นสี การทดสอบสายตาทางลึก การทดสอบสายตาทางกว้าง และการทดสอบปฏิกิริยา สำหรับใบรับรองแพทย์ตามแบบที่แพทยสภารับรอง โดยผู้ขอรับใบอนุญาตขับรถหรือใบอนุญาตผู้ประจำรถ สามารถแจ้งวัตถุประสงค์ในการขอรับใบรับรองแพทย์ เพื่อให้แพทย์ออกใบรับรองแพทย์ให้ถูกต้องตรงกับวัตถุประสงค์การนำไปใช้และเป็นไปตามรูปแบบที่กำหนด ส่วนในอนาคตจะมีการกำหนดสภาวะโรคที่ต้องห้ามในการขอรับใบอนุญาตขับรถเพิ่มเติมหรือไม่นั้น กรมการขนส่งทางบกจะประสานความร่วมมือกับแพทยสภาอย่างใกล้ชิดต่อไป
#กองเผยแพร่และประชาสัมพันธ์
สำนักงานปลัดกระทรวงคมนาคม
วันพุธที่ 17 กุมภาพันธ์ 2564
ออมสินเปิดให้กู้สินเชื่อ “SMEs มีที่ มีเงิน” ช่วยธุรกิจท่องเที่ยว ตามมติ ครม.วงเงิน 10,000 ลบ. ปีแรกดอกเบี้ยต่ำ 0.10% ลงทะเบียนยื่นกู้ทาง www.gsb.or.th เริ่ม 18 ก.พ.2564
ธ.ออมสินจัดทำโครงการสินเชื่อดอกเบี้ยต่ำ SMEs มีที่ มีเงิน สำหรับธุรกิจท่องเที่ยว วงเงินโครงการ 10,000 ลบ. เริ่มเปิดรับลงทะเบียนขอกู้ทางเว็บไซต์ www.gsb.or.th ตั้งแต่วันที่ 18 ก.พ.2564 จนถึงวันที่ 30 มิ.ย.2564 หรือจนกว่าวงเงินโครงการจะหมด
นายวิทัย รัตนากร ผู้อำนวยการธนาคารออมสิน เปิดเผยว่า ปัจจุบันภาคธุรกิจท่องเที่ยวยังคงได้รับความเดือดร้อนอย่างหนักหลังจากการท่องเที่ยวต้องหยุดชะงักเพราะการแพร่ระบาดของเชื้อไวรัสโคโรน่า (โควิด-19) เมื่อวันที่ 15 กุมภาพันธ์ 2564 ที่ผ่านมาคณะรัฐมนตรีจึงมีมติเห็นชอบมาตรการช่วยเหลือด้านการเงินเพิ่มเติม เพื่อเยียวยาและเพิ่มสภาพคล่องสำหรับธุรกิจท่องเที่ยวและสาขาธุรกิจที่เกี่ยวเนื่อง โดยมอบหมายธนาคารออมสิน จัดทำโครงการสินเชื่อดอกเบี้ยต่ำ SMEs มีที่ มีเงิน สำหรับธุรกิจท่องเที่ยว วงเงินโครงการ 10,000 ล้านบาท เริ่มเปิดรับลงทะเบียนขอกู้ทางเว็บไซต์ธนาคารออมสิน www.gsb.or.th ตั้งแต่วันที่ 18 กุมภาพันธ์ 2564 จนถึงวันที่ 30 มิถุนายน 2564 หรือจนกว่าวงเงินโครงการจะหมด
โครงการสินเชื่อดอกเบี้ยต่ำ SMEs มีที่ มีเงิน สำหรับธุรกิจท่องเที่ยว เปิดโอกาสให้ผู้ประกอบการธุรกิจท่องเที่ยว ทั้งบุคคลธรรมดาและนิติบุคคล สามารถใช้ที่ดินเปล่า หรือที่ดินพร้อมสิ่งปลูกสร้าง เป็นหลักประกันการขอสินเชื่อจากธนาคาร เพื่อนำเงินกู้ไปใช้เสริมสภาพคล่องให้กิจการ หรือเพื่อไถ่ถอนที่ดินซึ่งทำสัญญาขายฝากกับเอกชนไว้ในช่วงวันที่ 1 มกราคม – 31 ธันวาคม 2563 โดยธนาคารฯ ให้วงเงินสินเชื่อต่อราย ไม่เกิน 70% ของราคาประเมินที่ดินราชการ ระยะเวลากู้ 3 ปี คิดอัตราดอกเบี้ยต่ำพิเศษตามนโยบายรัฐบาล ปีที่ 1 อัตราดอกเบี้ย = 0.10% ต่อปี ปีที่ 2 = 0.99% ต่อปี และปีที่ 3 = 5.99% ต่อปี กรณีบุคคลธรรมดาจำนวนเงินให้กู้ 1-10 ล้านบาท นิติบุคคลจำนวนเงินให้กู้ 1-50 ล้านบาท ทั้งนี้ ผู้สนใจสามารถศึกษารายละเอียดเงื่อนไขการขอสินเชื่อได้ที่เว็บไซต์ธนาคารออมสิน www.gsb.or.th
“สินเชื่อ SMEs มีที่ มีเงิน ของธนาคารออมสิน เริ่มเปิดให้กู้ครั้งแรกเมื่อเดือนตุลาคม 2563 มีแนวคิดเพื่อช่วยเหลือผู้ประกอบการ SMEs และประชาชนที่ขาดสภาพคล่องในการทำธุรกิจ หรือมีความเสี่ยงสูญเสียที่ดินติดสัญญาขายฝากอย่างไม่เป็นธรรม ซึ่งได้รับความสนใจอย่างมากจากที่ได้เตรียมวงเงินโครงการเริ่มแรก 5,000 ล้านบาท ต้องขยายเพิ่มเติมเป็น 10,000 ล้านบาท โดยมีผู้ลงทะเบียนขอกู้จนเต็มวงเงินในเวลาอันรวดเร็ว สำหรับวงเงินใหม่ 10,000 ล้านบาทนี้มีเป้าหมายเพื่อช่วยเหลือธุรกิจท่องเที่ยวตามนโยบายรัฐบาล โดยธนาคารจะพิจารณาให้กู้จากคุณภาพของหลักประกัน และคิดอัตราดอกเบี้ยที่ต่ำมาก” ผู้อำนวยการธนาคารออมสิน กล่าว.
https://www.gsb.or.th/news/gsb-pr-06/
วันพุธที่ 17 กุมภาพันธ์ 2564
“เกษตรฯ” จับมือ “พาณิชย์” ผนึกจีนขยายความร่วมมือพัฒนามาตรฐานคุณภาพผลไม้ไทย
“เกษตรฯ” จับมือ “พาณิชย์” ผนึกจีนขยายความร่วมมือพัฒนามาตรฐานคุณภาพผลไม้ไทย ดันส่งออกปี 64 เพิ่ม ตั้งเป้าทะลุ 7 หมื่นล้านบาท
นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ แถลงวันนี้ (17 ก.พ.) ว่า ภายใต้นโยบายทำงานเชิงรุกยุคโควิดเพื่อขยายการส่งออกผลไม้ไทยสู่ตลาดโลกของ ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์และประธานคณะกรรมการพัฒนาและบริหารจัดการผลไม้ (Fruit Board) กระทรวงเกษตรและสหกรณ์และกระทรวงพาณิชย์ จะจัดการประชุมว่าด้วยความร่วมมือระหว่างภาครัฐและเอกชนในการพัฒนาคุณภาพผลไม้เพื่อสร้างโอกาสเพิ่มขึ้นในการส่งออกผลไม้ไทยไปจีน โดยจะมีการประชุมร่วมกันกับผู้แทนกระทรวงเกษตรฯ และอัครราชฑูตที่ปรึกษาด้านพาณิชย์ของจีนรวมทั้งหอการค้าไทย-จีนและผู้แทนภาคเอกชนของ 2 ฝ่าย ในเดือนมีนาคมที่จะถึงนี้
“ปีที่แล้วเราสามารถส่งออกผลไม้ไปจีนเป็นมูลค่ากว่า 6 หมื่นล้านบาท แม้จะเผชิญกับวิกฤติการณ์โควิด19 ซึ่งปัจจัยความสำเร็จที่ผ่านมาคือการทำงานภายใต้โมเดล “เกษตรผลิต พาณิชย์ตลาด” ระหว่างกระทรวงเกษตรฯ และกระทรวงพาณิชย์ และการพัฒนาระบบผลิตจนถึงผู้บริโภคด้วยนโยบาย “เกษตรปลอดภัย อาหารปลอดภัย” สร้างความเชื่อมั่นผู้บริโภคด้วยมาตรฐาน GAP GMP ฯลฯ และในการขยายความร่วมมือกับจีนครั้งนี้จะสามารถส่งออกผลไม้ไปจีนได้ไม่น้อยกว่า 7 หมื่นล้านบาท” นายอลงกรณ์ กล่าว
สำหรับประเด็นการหารือจะครอบคลุมตั้งแต่ การพัฒนามาตรฐานและคุณภาพผลไม้ไทย ระบบการตรวจสอบย้อนกลับ(Traceability) จากฟาร์มถึงผู้บริโภค การพัฒนาเทคโนโลยีการผลิต การขนส่งโลจิสติกส์ (Logistics Management) การส่งเสริมการตลาดทั้งออฟไลน์และออนไลน์ (O2O model) การพัฒนาการอำนวยความสะดวก (Facilitation) บริเวณด่านส่งออก 4 ด่านได้แก่ ด่านโมฮ่าน ด่านโหยวอี้กวน ด่านตงชิงและด่านผิงเสียง รวมทั้งความร่วมมือในการพัฒนาศักยภาพของเกษตรกรและผู้ประกอบการ (Entrepreneurship Development)
ประเทศไทยและประเทศจีนมีความสัมพันธ์กันมาอย่างยาวนานผูกพันเสมือนพี่น้องกันและได้พัฒนาความร่วมมืออย่างต่อเนื่อง โดยล่าสุดได้มีพิธีลงนามความร่วมมือเพื่อส่งเสริมการส่งออกสินค้าไทยให้มีคุณภาพและมาตรฐานสอดคล้องกับกฎระเบียบและข้อบังคับการนำเข้าของสาธารณรัฐประชาชนจีน ระหว่างหอการค้าไทย-จีน และ บริษัท ซี ซี ไอ ซี (ประเทศไทย)จำกัด โดยมี นายณรงค์ศักดิ์ พุทธพรมงคล ประธานหอการค้าไทยจีน Mr.Liu Hua Lyu กรรมการผู้จัดการใหญ่บริษัท CCIC (Thailand) Mr.Wang Li Ping อัครราชฑูตที่ปรึกษาด้านพาณิชย์ Mr.Wang Hong Wei Chairman Bank of China นายวัฒนศักดิ์ เสือเอี่ยม อธิบดีกรมการค้าภายใน ดร.วีระพงศ์ มาลัย ผอ.สำนักงานส่งเสริมวิสาหกิจขนาดกลางและขนาดย่อม นายชาคริต เทียบเธียรรัตน์ กรรมการผู้อำนวย Central Lab Thai นายณรงศักดิ์ ชื่นสุขุม ผู้จัดการใหญ่บริษัท NC Coconut จำกัด ตัวแทนผู้ประกอบการส่งออกผลไม้ไทย ร่วมด้วย แขกผู้มีเกียรติฝ่ายไทย และจีน โดยมี นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ เป็นสักขีพยาน ณ หอประชุมใหญ่ (กวางหวาถัง) หอการค้าไทยจีน อาคาร ไทย ซี-ซี สาทรใต้ กรุงเทพฯ เมื่อวันที่ 15 ก.พ. ที่ผ่านมา
วันพุธที่ 17 กุมภาพันธ์ 2564
นายกรัฐมนตรียืนยันรัฐบาลควบคุมและเฝ้าระวังภัยความมั่นคงตามชายแดนอย่างมีประสิทธิภาพ ยืนยันจะดำเนินคดีต่อผู้ที่เกี่ยวข้อง เจ้าหน้าที่ และนายทุน ที่ลักลอบนำแรงงานต่างประเทศเข้ามา
นายกรัฐมนตรียืนยันรัฐบาลควบคุมและเฝ้าระวังภัยความมั่นคงตามชายแดนอย่างมีประสิทธิภาพ ยืนยันจะดำเนินคดีต่อผู้ที่เกี่ยวข้อง เจ้าหน้าที่ และนายทุน ที่ลักลอบนำแรงงานต่างประเทศเข้ามาบริเวณชายแดนตามขั้นตอน
วันนี้ (17 ก.พ. 64) เวลา 17.45 น. ณ ห้องประชุมสภาผู้แทนราษฎร อาคารรัฐสภา พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวชี้แจงในการประชุมสภาผู้แทนราษฎร ชุดที่ 25 ปีที่ 2 ครั้งที่ 24 (สมัยสามัญประจำปีครั้งที่สอง) เป็นพิเศษ เพื่อพิจารณาญัตติขอเปิดอภิปรายทั่วไปเพื่อลงมติไม่ไว้วางใจรัฐมนตรีเป็นรายบุคคล เกี่ยวกับประเด็นการควบคุมและเฝ้าระวังภัยความมั่นคงตามชายแดน ดังนี้
นายกรัฐมนตรีกล่าวถึงการควบคุมและเฝ้าระวังความมั่นคงว่า จำเป็นต้องสร้างเครือข่ายประชาชนให้มากขึ้นเพื่อเป็นพลังทางสังคม ปัญหาทางด้านความมั่นคงที่เกิดขึ้นในช่วงที่ผ่านมาซึ่งปรากฎผ่านทางสื่อสังคมออนไลน์ช่วยให้เจ้าหน้าที่ได้ข้อมูลในชั้นต้น แต่จำเป็นต้องพิสูจน์ทราบในรายละเอียดต่อไป ซึ่งวันนี้ได้เปิดช่องทางให้มีการแจ้งเรื่องภัยความมั่นคงต่อนายกรัฐมนตรีโดยตรง ทำให้ได้รับข้อมูลมากขึ้นและมีการจับกุมแล้วหลายคดี ผู้ที่เกี่ยวข้องในกระบวนการไม่ว่าจะเป็นทหารหรือตำรวจ ทุกอย่างอยู่ในขั้นตอนทั้งหมด บางครั้งจึงไม่สามารถสื่อสารออกไปได้เพราะกำลังอยู่ในขั้นตอนการสืบสวน ในส่วนของนายทุนก็สามารถดำเนินการจับกุมนายทุนรายใหญ่ได้เมื่อสองวันที่ผ่านมา ซึ่งข้อมูลและรายละเอียดจะตามมาภายหลังเมื่อข้อมูลมีความชัดเจนมากขึ้น
นายกรัฐมนตรีเน้นย้ำว่า เมื่อข้อมูลด้านความมั่นคงได้ส่งต่อมาถึงผู้บัญชาโดยตรงระดับบน จะไม่มีการเรียกรับผลประโยชน์อย่างแน่นอน พร้อมปฏิเสธเรื่องการเคยชินกับการทุจริต และขอให้ระมัดระวังเรื่องการบิดเบือนข้อมูลในการอภิปรายในสภา พร้อมชี้แจงความโปร่งใสผ่านกระบวนการทางกฎหมาย ตามกระบวนการยุติธรรม รวมทั้งเน้นย้ำว่า ขณะนี้รัฐบาลและเจ้าหน้าที่ได้ดำเนินการเฝ้าระวังความมั่นคงตามชายแดนอย่างเชิงรุก มีการบริหารอย่างยั่งยืนตามแนวทางที่เรียกว่า Bubble and Seal มีโรงพยาบาลสนาม และการเฝ้าระวังต่าง ๆ อย่างครอบคลุม
วันพุธที่ 17 กุมภาพันธ์ 2564
สถาบันการบินพลเรือนเปิดอบรมหลักสูตร ICAO : CORSIA VERIFICATION ในรูปแบบ Virtual Classroom
สถาบันการบินพลเรือน (สบพ.) กระทรวงคมนาคม เปิดอบรมหลักสูตร ICAO : CORSIA VERIFICATION หัวข้อ “The Carbon Offsetting and Reduction Scheme for International Aviation (CORSIA) Verification”
สำหรับหน่วยงานในอุตสาหกรรมการบิน หน่วยงานที่กำกับดูแลสิ่งแวดล้อมเฉพาะทางด้านการตรวจสอบปริมาณการปล่อยคาร์บอน ในโครงการชดเชยและลดคาร์บอนสำหรับการบินระหว่างประเทศ และหน่วยงานที่เกี่ยวข้อง เปิดรับสมัครตั้งแต่บัดนี้ - วันที่ 5 มีนาคม 2564 และฝึกอบรมวันที่ 16 - 19 มีนาคม 2564 ในรูปแบบ Virtual Classroom ผ่านโปรแกรม Zoom
การฝึกอบรมหลักสูตร ICAO : CORSIA VERIFICATION มีเนื้อหาของบทเรียน ประกอบด้วยการสร้างการรับรู้เกี่ยวกับวิธีการการใช้เชื้อเพลิง (Fuel Use Monitoring Methods: FUMMs) และเครื่องมือประมาณการคาร์บอนไดออกไซด์ (ICAO CORSIA CO2 Estimation and Reporting Tool: CERT) ให้เป็นไปตามข้อกำหนดของ ICAO ได้แก่ การสังเกตการณ์ (Monitoring), การรายงาน (Reporting), และการตรวจประเมิน (Verification) โดยการเรียนการสอนของหลักสูตรเป็นภาษาอังกฤษทั้งหมด โดยวิทยากรจาก ICAO เมื่อจบการฝึกอบรมจะได้รับประกาศนียบัตรจาก ICAO เพื่อการันตีว่าผู้เข้าฝึกอบรมสามารถเขียนส่งรายงาน พร้อมระบุขอบเขตของการบังคับใช้ข้อกำหนดดังกล่าวเป็นไปอย่างครบถ้วนและถูกต้อง ก่อนนำไปใช้ในการเตรียมความพร้อมเพื่อเข้ารับการตรวจประเมินองค์กรของตนเอง
การฝึกอบรมจัดขึ้นในรูปแบบ Virtual Classroom ผ่านโปรแกรม Zoom สามารถรองรับทุกอุปกรณ์ สามารถติดตั้งและใช้ประชุมใน Smart Phone, Tablet, Notebook หรือ Computer ได้ทุกรูปแบบ เพื่อให้สอดคล้องกับมาตรการ Social Distancing ลดความเสี่ยงในการเพิ่มจำนวนผู้ติดต่อโรคในสถานการณ์การแพร่ระบาดของเชื้อไวรัสโคโรนา 2019 ผู้สนใจสามารถกรอกใบสมัครได้ที่ https://itrain.catc.or.th และสอบถามรายละเอียดเพิ่มเติมได้ที่ โทร. 0 2272 5741 ต่อ 8571 หรือ 08 6628 1611 E-mail: itrain@catc.or.th
#กองเผยแพร่และประชาสัมพันธ์
สำนักงานปลัดกระทรวงคมนาคม
วันพุธที่ 17 กุมภาพันธ์ 2564
"วราวุธ" รมว.ทส. เปิดงานครบ 1 ปี โครงการ Care the Whale @ รัชดา พร้อมชวนทุกภาคส่วนหาทางออกสู้วิกฤต โลกร้อน
"วราวุธ" รมว.ทส. เปิดงานครบ 1 ปี โครงการ Care the Whale @ รัชดา พร้อมชวนทุกภาคส่วนหาทางออกสู้วิกฤต โลกร้อน
วันนี้ (17 กุมภาพันธ์ 2564) นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม เป็นประธานเปิดงาน Climate Care Forum #1 “Survive Climate Tipping Point ในโอกาสครบ 1 ปี โครงการ Care the Whale พร้อมทั้งปาฐกถาพิเศษหัวข้อ “Survive Climate Tipping Point”โดยภายในงานมีการเสวนาเรื่อง “ขยะล่องหน : ถอดบทเรียน สู้โลกร้อน” จากวิทยากรผู้ทรงคุณวุฒิ ที่มาร่วมหาทางออก จากการถอดบทเรียนการบริหารจัดการขยะในบริบทภาคส่วนต่างๆ ไปจนถึงการสร้างนวัตกรรมทางออกให้แก่ขยะอาหารและขยะแฟชั่น รวมถึงร่วมอัพเดตปรากฎการณ์ปัญหาโลกร้อนและนโยบายจัดการสิ่งแวดล้อมของโลกและในประเทศไทย ณ หอประชุม ศุกรีย์ แก้วเจริญ ชั้น 3 อาคารบี ตลาดหลักทรัพย์แห่งประเทศไทย กรุงเทพมหานคร และผ่านทาง facebook Live : SET Thailand, SET Social Impact, Care the Whale โดยโอกาสนี้นายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม พร้อมด้วยคณะผู้บริหารระดับสูงในสังกัดกระทรวงฯ ร่วมงานในครั้งนี้ด้วย
รมว.ทส. ชวนทุกภาคส่วนหาทางออกร่วมกันในการดึงกราฟอุณหภูมิโลกไม่ให้สูงเกินกว่า 1.5 องศาเซลเซียส ซึ่งจะเป็นการชะลอเวลา "นาฬิกาโลกร้อน" หริอ Climate Clck ที่เหลือเวลาให้พวกเราเพียง 6 ปีกว่าๆ ซึ่งเป้าหมายที่เป็นการทำงานร่วมกันในเวทีโลก โดยประเทศไทยได้เข้าสู่ระยะที่ 2 ในการลดก๊าซเรือนกระจกที่เรียกว่า "Nationally Determined Contribution" หรือ NDC ที่ร้อยละ 20 -​ 25 จากกรณีปกติ ภายในปี 2030 โดยมุ่งเน้น
การลดก๊าซเรือนกระจกในสาขาพลังงาน คมนาคมขนส่ง ภาคอุตสาหกรรม และการใช้ผลิตภัณฑ์ โดยเฉพาะอย่างยิ่งการจัดการของเสีย ตลอดจนขณะนี้กำลังผลักดัน "พระราชบัญญัติกรเปลี่ยนแปลงสภาพภูมิอากาศ "
ให้เป็นอีกกลไกหลักในการยกระดับความเป็นสากลด้านสิ่งแวดล้อม และเอื้อต่อการแก้ไขปัญหาอย่างมีประสิทธิภาพ ทั้งนี้ ปัจจัยสำคัญของการขับเคลื่อนการแก้ไขปัญหา คือ ความร่วมมือกันที่เข้มแข็งจากทุกภาคส่วน
ทั้งภาครัฐ ภาคเอกชน ภาคสังคม และภาคประชาชน
โครงการ Care the Whale ถ.รัชดาภิเษก เป็นโครงการพื้นที่ต้นแบบการเรียนรู้งานบริหารจัดการขยะ ขยายสู่ความร่วมมือนอกย่าน หลังตลาดหลักทรัพย์ฯ ร่วมกับพันธมิตรและเครือข่ายกว่า 30 องค์กร ร่วมลดก๊าซเรือนกระจกในช่วง 1 ปีที่ผ่านมาของโครงการฯ ได้ 4,268,495.04 กิโลกรัมคาร์บอนไดออกไซด์เทียบเท่า (Kg.CO2e) เทียบเท่าการปลูกต้นไม้ใหญ่อายุ 10 ปี จำนวน 474,277 ต้น
วันพุธที่ 17 กุมภาพันธ์ 2564
คณะกรรมการนโยบายพัฒนาไก่ไข่และผลิตภัณฑ์ (Egg Board)
Egg Board เร่งแก้ไขปัญหาราคาไข่ไก่ตกต่ำจากการระบาดของโควิด-19 ระลอกใหม่ เร่งผลักดันการส่งออกและเสนอขอใช้เงินกองทุนรวมเพื่อช่วยเหลือเกษตรกร
นายนราพัฒน์ แก้วทอง ผู้ช่วยรัฐมนตรีประจำกระทรวงเกษตรและสหกรณ์ เปิดเผยภายหลังการประชุมคณะกรรมการนโยบายพัฒนาไก่ไข่และผลิตภัณฑ์ (Egg Board) ณ กระทรวงเกษตรและสหกรณ์ ว่า ที่ประชุมได้มีการรายงานสถานการณ์การผลิตไข่ไก่ในปัจจุบัน และข้อร้องเรียนการแก้ไขปัญหาราคาไข่ไก่ตกต่ำจากการระบาดของโควิด-19 ระลอกใหม่ ซึ่งที่ประชุมได้เห็นชอบแนวทางแก้ไขปัญหาไข่ไก่ล้นตลาดและราคาตกต่ำโดยการผลักดันการส่งออก ตามข้อเสนอของสมาคมผู้ผลิต ผู้ค้าและส่งออกไข่ไก่ และมอบหมายให้ฝ่ายเลขานุการฯ (กรมปศุสัตว์) แจ้งมติต่อกรมการค้าภายใน กระทรวงพาณิชย์ เพื่อดำเนินการเสนอขอใช้เงินกองทุนรวมเพื่อช่วยเหลือเกษตรกร ตามระเบียบกองทุนรวมฯ ต่อไปโดยด่วน
ทั้งนี้ สถานการณ์การผลิตไข่ไก่ในปัจจุบันมี แผนการเลี้ยงปู่ย่าพันธุ์ไก่ไข่ (GP) ในปี 2563 จำนวน 3,800 ตัว นำเข้าเลี้ยงแล้ว 100% (ข้อมูล ณ วันที่ 31 ธ.ค. 63) และปี 2564 จำนวน 3,800 ตัว ยังไม่มีการนำเข้าเลี้ยง (ข้อมูล ณ วันที่ 15 ก.พ. 64) แผนการเลี้ยงพ่อแม่พันธุ์ไก่ไข่ (PS) ปี 2563 จำนวน 440,000 ตัว นำเข้าเลี้ยงแล้ว 439,168 ตัว (99.8%) (ข้อมูล ณ วันที่ 31 ธ.ค. 63) และในปี 2564 จำนวน 440,000 ตัว นำเข้าเลี้ยงแล้ว 74,270 ตัว (16.9%) (ข้อมูล ณ วันที่ 15 ก.พ. 64) จำนวนไก่ไข่ยืนกรง ปัจจุบัน 51,127,140 ตัว ประมาณการผลิต 42,435,526 ฟองต่อวัน (ข้อมูล ณ 31 ม.ค. 64) การส่งออกไข่ไก่สด ปี 2563 (ม.ค. - ธ.ค.) จำนวน 221.29 ล้านฟอง ลดลงจากช่วงเดียวกันในปี 2562 ร้อยละ 18.45 ตลาดหลัก คือ ฮ่องกง คิดเป็นร้อยละ 49 รองลงมา คือ สิงคโปร์ ร้อยละ 48 ราคา ณ วันที่ 15 ก.พ. 64 ราคาไข่ไก่คละหน้าฟาร์ม ฟองละ 2.50 บาท ลูกไก่ไข่ตัวละ 28 บาท ไก่ไข่รุ่นตัวละ 150 บาท ต้นทุนการผลิตไข่ไก่ ปี 2563 (ม.ค. - ธ.ค.) เฉลี่ยฟองละ 2.58 บาท ลดลงจากช่วงเดียวกันของปี 2562 ร้อยละ 1.9 และปี 2564 (ม.ค. - มี.ค.) ประมาณการต้นทุน ไตรมาสที่ 1 เฉลี่ยฟองละ 2.66 บาท โดยคาดว่าจะมีแนวโน้มเพิ่มขึ้น เนื่องจากราคาอาหารสัตว์ปรับตัวเพิ่มขึ้น
สำหรับการดำเนินมาตรการรักษาเสถียรภาพราคาไข่ไก่ของกรมปศุสัตว์ มีมาตรการผลักดันการส่งออกไข่ไก่และปลดไก่ไข่ชดเชย เดือน ธ.ค. 2563 – 11 ก.พ. 2564 เป้าหมายเพื่อลดปริมาณไข่ไก่ส่วนเกินในตลาดภายในประเทศ 65 ล้านฟอง ส่งออกแล้ว 16,787,581 ฟอง ปลดไก่ไข่ชดเชยแล้ว 894,267 ตัว เทียบเท่าส่งออก 45,470,305 ฟอง รวมดำเนินการแล้ว 62,257,886 ฟอง คิดเป็นร้อยละ 95.78
นอกจากนี้ ที่ประชุมยังได้มีมติเห็นชอบร่างประกาศคณะกรรมการ Egg Board เรื่อง หลักเกณฑ์ มาตรการ และแนวทางปฏิบัติเกี่ยวกับการจัดการข้อร้องเรียนด้านการกระจายพันธุ์ไก่ไข่ และการปรับปรุงคำสั่งแต่งตั้งคณะอนุกรรมการรณรงค์เพิ่มการบริโภคไข่ไก่ โดยเพิ่มผู้แทนจาก 2 หน่วยงาน คือ สำนักงานปลัดกระทรวงกลาโหม และกองบัญชาการตำรวจตระเวนชายแดน ทั้งนี้ จะนำมติดังกล่าวเสนอรัฐมนตรีว่าการกระทรวงเกษตรและสหกรณ์ลงนามต่อไป
วันพุธที่ 17 กุมภาพันธ์ 2564
ปลัดวธ.เป็นประธานการประชุมมอบนโยบายผู้ตรวจราชการกระทรวงวัฒนธรรม ครั้งที่ ๑/๒๕๖๔
ปลัดวธ.เป็นประธานการประชุมมอบนโยบายผู้ตรวจราชการกระทรวงวัฒนธรรม ครั้งที่ ๑/๒๕๖๔
วันที่ ๑๗ กุมภาพันธ์ ๒๕๖๔ เวลา ๑๓.๐๐ น. นางยุพา ทวีวัฒนะกิจบวร ปลัดกระทรวงวัฒนธรรม เป็นประธานการประชุมมอบนโยบายผู้ตรวจราชการกระทรวงวัฒนธรรม ครั้งที่ ๑/๒๕๖๔ โดยมี นายกฤษฎา คงคะจันทร์ หัวหน้าผู้ตรวจราชการกระทรวงวัฒนธรรม ผู้ตรวจราชการกระทรวงวัฒนธรรม ผู้บริหารและเจ้าหน้าที่กองตรวจราชการกระทรวงวัฒนธรรม เข้าร่วม ณ ห้องประชุม ๒ ชั้น ๘ กระทรวงวัฒนธรรม
วันพุธที่ 17 กุมภาพันธ์ 2564
นายกฯ ชี้แจงที่มาของหนี้สาธารณะและยืนยันการใช้จ่ายเงินของรัฐบาลเป็นไปอย่างรอบคอบ พร้อมยึดถือผลประโยชน์ของประชาชนและประเทศชาติเป็นที่ตั้ง
นายกฯ ชี้แจงที่มาของหนี้สาธารณะและยืนยันการใช้จ่ายเงินของรัฐบาลเป็นไปอย่างรอบคอบ พร้อมยึดถือผลประโยชน์ของประชาชนและประเทศชาติเป็นที่ตั้ง
วันนี้ (17 ก.พ.64) เวลา 10.35 น. ณ ห้องประชุมสภาผู้แทนราษฎร อาคารรัฐสภา พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวชี้แจงในการประชุมสภาผู้แทนราษฎร ชุดที่ 25 ปีที่ 2 ครั้งที่ 24 (สมัยสามัญประจำปีครั้งที่สอง) เป็นพิเศษ เพื่อพิจารณาญัตติขอเปิดอภิปรายทั่วไปเพื่อลงมติไม่ไว้วางใจรัฐมนตรีเป็นรายบุคคล กรณีหนี้สาธารณะ ดังนี้
นายกรัฐมนตรีกล่าวว่า ปัญหาหนี้สาธารณะ มีทั้งหนี้ที่เกิดจากโครงการในอดีตที่ล้มเหลว ทำให้รัฐบาลต้องมารับช่วงผ่อนชำระต่อ อาทิ โครงการรับจำนำข้าว รัฐบาลชดใช้ไปแล้วกว่า 705,018 ล้านบาท ณ เดือนธันวาคม 2563 เหลือหนี้อยู่ 288,401 ล้านบาท ไม่รวมดอกเบี้ยอีกกว่า 83.08 ล้านบาท รวมถึงต้องตั้งงบประมาณชดใช้อีกปีละ 23,000 ล้านบาท เป็นระยะเวลา 12 ปี และหนี้จากโครงการบ้านเอื้ออาธรกว่า 20,000 ล้านบาท โดยการเคหะชดเชยไปแล้วกว่า 10,000 ล้านบาท ทั้งนี้ ยืนยันรัฐบาลให้ความสำคัญและได้จัดสรรงบประมาณเพื่อให้ความช่วยเหลือประชากรทุกกลุ่ม ไม่ว่าจะเกษตรกร ผู้มีรายได้น้อย วิสาหกิจขนาดกลางและขนาดย่อม(SME) ผ่านกลไกธนาคารของรัฐตามมาตรา 28 ของพระราชบัญญัติวินัยการเงินการคลังของรัฐ นอกจากนี้ ยังจัดสรรงบประมาณ เพื่อช่วยเหลือ เยียวยา และชดเชย ประชาชนทุกกลุ่มที่ได้รับผลกระทบจากการแพร่ระบาดของโควิด-19 ทั้งสองระลอก ตามพระราชบัญญัติเงินกู้เป็นจำนวนกว่า 1 ล้านล้านบาท รวมไปถึง การทยอยแก้ปัญหาให้กับประชาชนด้วยการออกโครงการใหม่ต่างๆ อาทิ โครงการเราชนะที่มีวงเงิน 210,200 ล้านบาท โครงการสำหรับผู้ประกันตนมาตรา 33 มาตรการสินเชื่อดอกเบี้ยต่ำ (Soft Loan) และโครงการการจัดซื้อวัคซีนโควิด-19
นายกรัฐมนตรีขอให้มั่นใจการพิจารณาใช้จ่ายงบประมาณอย่างเหมาะสมและพิจารณาอย่างรอบคอบของรัฐบาลในแต่ละด้าน รวมทั้ง ยึดถือความมั่นคง ผลประโยชน์ของประเทศชาติและมีประชาชนเป็นที่ตั้ง โดยพยายามทำทุกอย่างให้สุจริต โปร่งใสและเป็นไปตามกฎหมายและหลักเกณฑ์ต่าง ๆ ที่เกี่ยวข้อง
วันพุธที่ 17 กุมภาพันธ์ 2564
นายกรัฐมนตรียืนยัน ศบค. ทำงานเป็นขั้นตอน มีระเบียบปฏิบัติ ไม่เคยรวมศูนย์อำนาจ
นายกรัฐมนตรียืนยัน ศบค. ทำงานเป็นขั้นตอน มีระเบียบปฏิบัติ ไม่เคยรวมศูนย์อำนาจ
วันนี้ (17 ก.พ.64) เวลา 17.25 น. ณ ห้องประชุมสภาผู้แทนราษฎร อาคารรัฐสภา พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้กล่าวชี้แจงในการประชุมสภาผู้แทนราษฎร ชุดที่ 25 ปีที่ 2 ครั้งที่ 24 (สมัยสามัญประจำปีครั้งที่สอง) เป็นพิเศษ เพื่อพิจารณาญัตติขอเปิดอภิปรายทั่วไปเพื่อลงมติไม่ไว้วางใจรัฐมนตรีเป็นรายบุคคล
นายกรัฐมนตรีชี้แจงกรณีถูกกล่าวหาว่าเป็นผู้ที่รวบอำนาจ และแทรกแซงการทำงานของศูนย์บริหารสถานการณ์การแพร่ระบาดของไวรัสโควิด-19 โดยโรคโควิด-19 เป็นสถานการณ์ฉุกเฉิน และเป็นภัยคุมคามบ้านเมืองในหลายมิติ จึงจำเป็นต้องเร่งดำเนินการแก้ปัญหาในทันที ทั้งนี้ เพื่อไม่ให้เกิดการรับรู้ที่ผิดพลาด โดยหลายเรื่องมีความเกี่ยวข้องกับหลายกระทรวงที่รับผิดชอบกฎหมายที่ต่างกัน รัฐบาลจึงเปิดให้มีเวทีกลาง ในระดับส่วนกลาง ระดับจังหวัด เพื่อให้เกิดการบูรณาการการทำงานร่วมกัน และดำเนินการไปในทิศทางเดียวกัน รวมถึงให้มีความรับผิดชอบในระดับพื้นที่ที่มีความรุนแรงแตกต่างกันไป ทั้งนี้ เพื่อประโยชน์สุขและความปลอดภัยของประชาชนในพื้นที่
การแพร่ระบาดของเชื้อไวรัสโควิด-19 ไม่มีข้อจำกัด แต่หากเราหันหน้ามาหารือร่วมกันก็จะสามารถแก้ปัญหาในทิศทางเดียวกันได้ อย่างไรก็ตาม รัฐบาลมีการผ่อนการควบคุมในบางกรณี แต่ต้องสอดคล้องกับมาตรฐานหลักของ ศบค. ที่ออกไป ซึ่งมีการบูรณาการร่วมกันหลายหน่วยงาน และการทำงานของ ศบค. ไม่มีการรวมศูนย์อำนาจ เป็นการทำงานไปในทิศทางเดียวกันบูรณาการร่วมกัน คำสั่งเกิดจากการสังเคราะห์มาจากหน่วยงานย่อยมาผ่าน ศบค. ใหญ่ และนำไปผ่านการประชุมคณะรัฐมนตรี อย่างไรก็ดี ในปัจจุบันมีการใช้โซเชียลมีเดียเพื่อสร้างกระแสปลุกปั่น บิดเบือนสร้างข่าวปลอม ขอให้ทุกคนเชื่อมั่นเจ้าหน้าที่รัฐบาลทุกฝ่าย โดยเฉพาะอย่างยิ่งบุคลากรทางการแพทย์
วันพุธที่ 17 กุมภาพันธ์ 2564
นายกฯ โต้กรณีกิจการหินและสวัสดิการสัมปทานกองทัพเรือ กำหนดระยะเวลาตามระเบียบสัญญาชัดเจน ยึดหลักพิจารณาเพื่อประโยชน์สูงสุด
นายกฯ โต้กรณีกิจการหินและสวัสดิการสัมปทานกองทัพเรือ กำหนดระยะเวลาตามระเบียบสัญญาชัดเจน ยึดหลักพิจารณาเพื่อประโยชน์สูงสุด
วันนี้ (17 ก.พ.64) เวลา 10.15 น. ณ ห้องประชุมสภาผู้แทนราษฎร อาคารรัฐสภา พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวชี้แจงในการประชุมสภาผู้แทนราษฎร ชุดที่ 25 ปีที่ 2 ครั้งที่ 24 (สมัยสามัญประจำปีครั้งที่สอง) เป็นพิเศษ เพื่อพิจารณาญัตติขอเปิดอภิปรายทั่วไปเพื่อลงมติไม่ไว้วางใจรัฐมนตรีเป็นรายบุคคล กรณีกิจการหินและสวัสดิการสัมปทานกองทัพเรือ ดังนี้
นายกรัฐมนตรีชี้แจงว่า ตามสัญญาที่ได้ทำไว้กับผู้ประกอบการมีกำหนดระยะเวลา 5 ปี โดยจะทำสัญญากันแบบปีต่อปี ซึ่งในสัญญาได้ระบุเงื่อนไขการส่งมอบ การบอกเลิกสัญญา รวมถึงค่าปรับจากการขาดประโยชน์ไว้ ซึ่งในปีแรก ผู้ประกอบการไม่สามารถผลิตได้ตามสัญญานับเป็นจำนวน 1 ล้านตันเศษ หรือคิดเป็นมูลค่าของการขาดประโยชน์เป็นเงินประมาณ 40 ล้านบาท กองทัพเรือจึงได้มีหนังสือแจ้งผู้ประกอบการให้ชำระค่าขาดประโยชน์ดังกล่าว ซึ่งผู้ประกอบการได้ยินยอมจ่ายค่าขาดประโยชน์จำนวนดังกล่าวในลักษณะผ่อนชำระ โดยเมื่อวันที่ 7 ตุลาคม 2563 ผู้ประกอบการได้ชำระเงินงวดแรกจำนวน 5 ล้านบาท และได้ทำหนังสือยอมรับสภาพหนี้อย่างไม่มีเงื่อนไข สำหรับจำนวนที่เหลืออีก 35 ล้านบาทเศษ ได้ขอผ่อนชำระจำนวน 34 เดือน เดือนละ 1 ล้านบาทเศษ
ในส่วนของประเด็นของกองทัพเรือ นายกรัฐมนตรีเผยว่า แม้ผู้ประกอบการจะมีผลประกอบการไม่เป็นไปตามเป้าหมาย แต่ผู้ประกอบการได้แสดงเจตนารมณ์ในเรื่องของการเพิ่มกำลังการผลิตให้เต็มประสิทธิภาพมาโดยตลอด เช่น การพัฒนาขีดความสามารถในการเพิ่มเครื่องจักรและเพิ่มกำลังการผลิตอื่น ๆ มีการสำรวจ ขยายเขต และขอเพิ่มปริมาณหิน ขอต่ออายุประทานบัตร ชำระค่าธรรมเนียม ค่าภาษีอากรต่าง ๆ ค่าภาคหลวงแร่ และเงินกองทุนต่าง ๆ โดยใช้ค่าใช้จ่ายของผู้ประกอบการเอง ซึ่งการดำเนินการดังกล่าวต้องใช้เงินทุน ระยะเวลา ความต่อเนื่อง และมีหลายขั้นตอน รวมทั้งที่ผ่านมาผู้ประกอบการได้พยายามปรับปรุงเหมืองและโรงโม่มาโดยตลอด จากสภาพเหมืองหินเดิมที่ไม่ได้มาตรฐาน เพื่อให้เป็นไปตามมาตรฐานกฎระเบียบของกระทรวงอุตสาหกรรม และ พ.ร.บ. แร่ พ.ศ. 2560 ซึ่งขอให้ทุกฝ่ายศึกษาความแตกต่างของ พ.ร.บ. แร่ ดังกล่าวด้วย ทั้งนี้ หากไม่ดำเนินการอาจถูกสั่งปิดเหมืองและถูกถอนประทานบัตร ส่งผลกระทบต่อความเสียหายที่เกิดขึ้นกับกองทัพเรือ ในฐานะผู้ถือประทานบัตรและผู้ใช้ประโยชน์จากหินที่ผลิตได้อย่างมาก ซึ่งปัจจุบันมีการก่อสร้างและขยายท่าเรือ สนามบินอย่างต่อเนื่อง
นายกรัฐมนตรีกล่าวเสริมว่า หากพิจารณาในภาพรวมจะเห็นว่า การทำสัญญาในปีที่ 2 ให้กับผู้ประกอบการ จะทำให้กองทัพเรือยังคงได้ประโยชน์สูงสุดเมื่อเปรียบเทียบหากต้องฟ้องร้องดำเนินคดี โดยในวันทำสัญญาปีที่ 2 ผู้ประกอบการได้ชำระหนี้งวดแรกจำนวน 5 ล้านบาท ให้กับกองทัพเรือ และในส่วนที่เหลือได้มีการผ่อนชำระมาโดยตลอด ทั้งนี้ หากเกิดกรณีที่มีการดำเนินการผิดเงื่อนไขในสัญญาเกิดขึ้นในระหว่างการผ่อนชำระ กองทัพเรือจะฟ้องร้องดำเนินคดีตามกฎหมาย ซึ่งจากการประเมินในเบื้องต้น ประมาณการว่า ผู้ประกอบการมีจำนวนทรัพย์สินและทุนที่ใช้ดำเนินการทำเหมืองหิน ตลอดจนเครื่องมือ เครื่องจักรต่าง ๆ เพียงพอในการชดใช้ค่าเสียหายให้กับกองทัพเรือได้ จึงขอให้เข้าใจถึงการทำงานของกองทัพเรือที่ต้องดำเนินการในหลายขั้นตอนเพื่อพิจารณาแต่ละประเด็นให้ได้ประโยชน์สูงสุดด้วย ยืนยันว่าทุกอย่างดำเนินการตามสัญญาที่ระบุไว้
วันพุธที่ 17 กุมภาพันธ์ 2564
วธ.ต่อยอด CEOWORLD จัดอันดับไทยติดอันดับ 5 ประเทศยอดเยี่ยมในโลกที่มีอิทธิพลด้านมรดกวัฒนธรรม
วธ.ต่อยอด CEOWORLD จัดอันดับไทยติดอันดับ 5 ประเทศยอดเยี่ยมในโลกที่มีอิทธิพลด้านมรดกวัฒนธรรม
รุกส่งเสริมเศรษฐกิจสร้างสรรค์ ผลิตภัณฑ์วัฒนธรรม แหล่งท่องเที่ยวเชิงวัฒนธรรม-งานประเพณีท้องถิ่น
นายอิทธิพล คุณปลื้ม รัฐมนตรีว่าการกระทรวงวัฒนธรรม(รมว.วธ.) เปิดเผยว่า ตามที่นิตยสาร CEOWORLD จัดอันดับประเทศยอดเยี่ยมในโลกที่มีอิทธิพลด้านมรดกทางวัฒนธรรมในปีค.ศ.2021 โดยอันดับ 1 คือ อิตาลี รองลงมากรีซ สเปน อินเดียและประเทศไทยอยู่ในอันดับ 5 โดยนิตยสาร CEOWORLD ซึ่งเป็นนิตยสารด้านธุรกิจที่มีชื่อเสียงระดับนานาชาติได้วิเคราะห์และเปรียบเทียบข้อมูล 9 ด้าน ได้แก่ สถาปัตยกรรม มรดกงานศิลป์ แฟชั่น อาหาร ดนตรี วรรณกรรม ประวัติศาสตร์ สถานที่ท่องเที่ยวทางวัฒนธรรมและการเข้าถึงทางวัฒนธรรมจาก 165 ประเทศ ซึ่งผลการจัดอันดับดังกล่าวเป็นเรื่องที่ดีสำหรับประเทศไทยและแสดงให้เห็นถึงความโดดเด่นด้านมรดกทางศิลปวัฒนธรรมของไทยทั้งการมีแหล่งท่องเที่ยวเชิงประวัติศาสตร์และวัฒนธรรมที่เป็นมรดกโลก ได้แก่ แหล่งโบราณคดีบ้านเชียง นครประวัติศาสตร์พระนครศรีอยุธยาและเมืองประวัติศาสตร์สุโขทัย และเมืองบริวาร รวมทั้งมีประเพณีและวัฒนธรรมท้องถิ่นอันงดงามของแต่ละภูมิภาคล้วนเป็นสิ่งที่จูงใจให้ชาวต่างชาติเดินทางมาท่องเที่ยวประเทศไทย
รัฐมนตรีว่าการกระทรวงวัฒนธรรม กล่าวอีกว่า ในส่วนของกระทรวงวัฒนธรรม(วธ.)จะดำเนินการขับเคลื่อนโมเดลเศรษฐกิจใหม่ “BCG” หรือ Bio-Circular-Green Economy เศรษฐกิจชีวภาพ-เศรษฐกิจหมุนเวียน-เศรษฐกิจสีเขียว ซึ่งมีเรื่องที่เกี่ยวข้องกับนโยบายและภารกิจของวธ.ในเรื่องการส่งเสริมเศรษฐกิจสร้างสรรค์และการท่องเที่ยวเชิงประวัติศาสตร์และวัฒนธรรมในการพัฒนาสินค้าและผลิตภัณฑ์วัฒนธรรมไทย ดนตรี ศิลปะ หัตถกรรม สื่อ และกิจกรรมต่างๆ เพื่อสนับสนุนการนำภูมิปัญญาท้องถิ่นและทุนทางวัฒนธรรมมาต่อยอดเพื่อส่งเสริมอุตสาหกรรมสร้างสรรค์บนฐานวัฒนธรรม รวมทั้งส่งเสริมเทศกาล ประเพณี ตลาดวัฒนธรรม ถนนสายวัฒนธรรม ชุมชนท่องเที่ยวและกิจกรรมทางวัฒนธรรมในทุกภูมิภาคของประเทศ ซึ่งการดำเนินการใช้หลักการบวร(บ้าน วัด โรงเรียน/หน่วยงานราชการ)เป็นพลังขับเคลื่อนโดยนำหลักธรรมทางศาสนา หลักปรัชญาของเศรษฐกิจพอเพียงและการสืบสานวัฒนธรรมที่ดีงามมาใช้การพัฒนาสังคมและเศรษฐกิจของชุมชน
นอกจากนี้ จะจัดทำระบบศูนย์ข้อมูลขนาดใหญ่ด้านวัฒนธรรม(M-Culture Big Data)เพื่อเผยแพร่ความรู้และความหลากหลายทางวัฒนธรรมไปสู่ประชาชน จะได้นำความรู้เหล่านี้ไปใช้ประโยชน์ในการต่อยอดพัฒนาสินค้าและบริการของชุมชนที่เกี่ยวข้องด้านวัฒนธรรม ทำให้ประชาชนและชุมชนมีรายได้จากการท่องเที่ยวเชิงประวัติศาสตร์และวัฒนธรรมและการจำหน่ายสินค้าทางวัฒนธรรมและมีคุณภาพชีวิตที่ดีนำไปสู่การพัฒนาประเทศอย่างยั่งยืน
วันพุธที่ 17 กุมภาพันธ์ 2564
นายกรัฐมนตรีย้ำไม่เคยทุจริต ยืนยัน 3 ป ไม่รับเงิน
นายกรัฐมนตรีย้ำไม่เคยทุจริต ยืนยัน 3 ป ไม่รับเงิน
วันนี้ (17 ก.พ. 64) เวลา 17.45 น. ณ ห้องประชุมสภาผู้แทนราษฎร อาคารรัฐสภา พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวชี้แจงในการประชุมสภาผู้แทนราษฎร ชุดที่ 25 ปีที่ 2 ครั้งที่ 24 (สมัยสามัญประจำปีครั้งที่สอง) เป็นพิเศษ เพื่อพิจารณาญัตติขอเปิดอภิปรายทั่วไปเพื่อลงมติไม่ไว้วางใจรัฐมนตรีเป็นรายบุคคล เกี่ยวกับการกล่าวหาว่านายกรัฐมนตรีกระทำการทุจริต ซึ่งนายกรัฐมนตรีชี้แจงว่า กรณีการแก้ไขปัญหาสถานการณ์โควิด-19 รอบใหม่ ในช่วงแรกรัฐบาลสามารถดำเนินการได้ดีในระดับหนึ่ง ถึงแม้อาจพบปัญหาและอุปสรรคบ้าง เช่น ปัญหาการลับลอบเข้าประเทศ การทุจริตหรือการเรียกรับผลประโยชน์ ซึ่งนายกรัฐมนตรียืนยันว่าตนเอง รองนายกรัฐมนตรี และรัฐมนตรีว่าการกระทรวงมหาดไทยไม่เคยเรียกรับเงินแต่อย่างใด และส่วนตัวเป็นคนที่รังเกียจคนกระทำผิดกฎหมาย รังเกียจเงินชั่วๆ ที่ได้มาจากการกระทำความผิด และรังเกียจลูกน้องเลวๆ และหากพบว่ามีการทุจริตดังข้อวิจารณ์ ขอให้ใช้ข้อเท็จจริงในการชี้แจงเพื่อนำไปตรวจสอบ พร้อมชี้แจงต่อสู้ตามกระบวนการกฎหมาย
วันพุธที่ 17 กุมภาพันธ์ 2564
โครงการประกันรายได้เกษตรกรชาวสวนปาล์มน้ำมัน ปี 2564
วันพุธที่ 17 กุมภาพันธ์ 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลอนุมัติโครงการประกันรายได้เกษตรกรชาวสวนปาล์มน้ำมัน ปี 2564 วงเงินรวม 8,800 ล้านบาท เพื่อบรรเทาความเดือดร้อนจากปัญหาผลผลิตล้นตลาดและราคาตกต่ำ จากสถานการณ์โรคโควิด-19 ที่ยังไม่คลี่คลาย โดยจะจ่ายเงินชดเชยส่วนต่างระหว่างราคาเป้าหมายกับราคาตลาดอ้างอิงให้แก่เกษตรกร แบบเดียวกับโครงการใน ปี 62 - 63 คือ เกษตรกรที่ขึ้นทะเบียนกับกรมส่งเสริมการเกษตร จะได้รับการประกันรายได้ปาล์มน้ำมัน ราคา กก. ละ 4 บ. ไม่เกิน 25 ไร่/ครัวเรือน ในพื้นที่ที่ให้ผลผลิตแล้ว 3 ปีขึ้นไป เริ่มเดือนม.ค. – ก.ย. 64 สำหรับโครงการในปีการผลิตที่ผ่านมา รัฐบาลได้จ่ายเงินประกันรายได้ให้แก่ชาวสวนปาล์มไปแล้วกว่า 378,900 ครัวเรือนทั่วประเทศ คิดเป็นวงเงินกว่า 7,200 ล้านบาท
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันพุธที่ 17 กุมภาพันธ์ 2564
นายกฯ เผยการจัดซื้ออาวุธของกองทัพ เป็นไปตามกรอบงบประมาณ พร้อมย้ำการดูแลสวัสดิการของทหารชั้นผู้น้อย คำนึงถึงสิทธิเสรีภาพอย่างเท่าเทียมกัน
นายกฯ เผยการจัดซื้ออาวุธของกองทัพ เป็นไปตามกรอบงบประมาณ พร้อมย้ำการดูแลสวัสดิการของทหารชั้นผู้น้อย คำนึงถึงสิทธิเสรีภาพอย่างเท่าเทียมกัน
วันนี้ (16 ก.พ.64) เวลา 24.15 น. ณ ห้องประชุมสภาผู้แทนราษฎร อาคารรัฐสภา พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ชี้แจงในการประชุมสภาผู้แทนราษฎร ชุดที่ 25 ปีที่ 2 ครั้งที่ 23 (สมัยสามัญประจำปีครั้งที่สอง) เป็นพิเศษ เพื่อพิจารณาญัตติขอเปิดอภิปรายทั่วไปเพื่อลงมติไม่ไว้วางใจรัฐมนตรีเป็นรายบุคคล ในประเด็นเกี่ยวกับกระทรวงกลาโหม ดังนี้
นายกรัฐมนตรีชี้แจงกรณีการจัดซื้ออาวุธของกระทรวงกลาโหมว่า ทุกอย่างเป็นไปตามกระบวนการที่กองทัพได้ดำเนินการจัดซื้อจัดหาตามงบประมาณของกระทรวงกลาโหม โดยมีการย้ำเตือนอยู่เสมอถึงการระมัดระวังป้องกันการทุจริต มีขั้นตอนการตรวจสอบ มีการกำกับดูแลและกำชับมาโดยตลอด ทั้งนี้ กรณีปัญหาต่าง ๆ ที่เกิดขึ้น เป็นการยึดตามระเบียบและกฎเกณฑ์ของกองทัพ เพื่อความมั่นคงของประเทศ นายกรัฐมนตรียืนยันว่าไม่ได้รับผลประโยชน์ใด ๆ ทั้งสิ้น เนื่องจากเป็นการจัดซื้อจัดหาจากรัฐบาลจีนโดยตรง
กรณีที่ดินราชพัสดุ นายกรัฐมนตรีย้ำว่าพื้นที่ดังกล่าวไม่ใช่ที่ดินของกองทัพบก หากหน่วยงานใดต้องการใช้พื้นที่ต้องขออนุญาตผ่านกรมธนารักษ์เพื่อประสานและดูแลร่วมกัน ซึ่งเป็นไปตามความจำเป็นและปรับพื้นที่เพื่อการใช้ประโยชน์ตามความเหมาะสม ยืนยันว่าทหารเป็นผู้ดูแลเท่านั้น ไม่ใช่เจ้าของ รวมทั้งกรณีของสนามกีฬาต่าง ๆ เป็นการให้บริการให้แก่ทหารชั้นผู้น้อยเพื่อให้ได้รับประโยชน์ตามสวัสดิการที่พึงมี โดยยึดตามหลักกฎหมายของกระทรวงการคลังว่าจะมีการแบ่งสัดส่วนตามรายได้และสวัสดิการอย่างไรบ้าง
กรณีความรุนแรงที่เกิดขึ้นในทหารชั้นผู้น้อย เป็นเรื่องที่ไม่มีใครอยากให้เกิดขึ้น รวมไปถึงกรณีการดูแลสวัสดิการทหารชั้นผู้น้อยเป็นไปตามตำแหน่งและลำดับขั้น ทั้งนี้ ต้องประยุกต์ใช้หลักเศรษฐกิจพอเพียงด้วย ส่วนกรณีการทุจริตในกลุ่มทหาร ย่อมต้องได้รับการแก้ไข นายกรัฐมนตรีได้รับทราบคำชี้แจงจากกองทัพแล้วยืนยันว่าพร้อมทำหน้าที่ดูแลด้วยความซื่อสัตย์สุจริตโดยคำนึงถึงสิทธิเสรีภาพของทุกคนอย่างเท่าเทียมกัน
วันพุธที่ 17 กุมภาพันธ์ 2564
ดีอีเอส ร่วมประชุมชี้แจงแผนการตรวจราชการแบบบูรณาการฯ รอบที่ 1 ประจำปีงบประมาณ พ.ศ.2564 ของสำนักนายกรัฐมนตรี
ดีอีเอส ร่วมประชุมชี้แจงแผนการตรวจราชการแบบบูรณาการฯ รอบที่ 1 ประจำปีงบประมาณ พ.ศ.2564 ของสำนักนายกรัฐมนตรี
เมื่อวันที่17กุมภาพันธ์ 2564นางคนึงนิจคชศิลาหัวหน้าผู้ตรวจราชการกระทรวงดิจิทัลเพื่อเศรษฐกิจและสังคม เข้าร่วมการประชุมชี้แจงแนวทางการตรวจราชการรอบที่1ตามแผนการตรวจราชการแบบบูรณาการของผู้ตรวจราชการประจำปีงบประมาณพ.ศ.2564 (การตรวจราชการผ่านสื่ออิเล็กทรอนิกส์) ผ่านการประชุมทางไกลณห้องประชุมMOCชั้น6สำนักงานปลัดกระทรวงดิจิทัลเพื่อเศรษฐกิจและสังคม การประชุมครั้งนี้จัดโดยสำนักงานปลัดสำนักนายกรัฐมนตรีมีวัตถุประสงค์เพื่อให้ผู้เกี่ยวข้องรับทราบแนวทางปฏิบัติในการตรวจราชการแบบบูรณาการฯประจำปี2564ในสถานการณ์การแพร่ระบาดของโรคติดเชื้อไวรัสโคโรนา2019 (โควิด19)ระลอกใหม่และเป็นการปรับการปฏิบัติราชการให้สอดรับกับชีวิตวิถีใหม่(New Normal)รวมทั้งรับทราบการขยายกรอบระยะเวลาของการตรวจราชการที่ปรับเปลี่ยนใหม่อาทิ ระยะเวลาในการติดตามจากเดิมภายในวันที่ 15มีนาคม2564เป็นภายในวันที่15เมษายน2564 การรายงานผลการตรวจราชการแบบบูรณาการของผู้ตรวจกระทรวงฯจากเดิมภายในวันที่31มีนาคม2564เป็น30เมษายน2564และการรายงานผลการตรวจติดตามในลักษณะภาพรวมทั้งประเทศจากเดิมภายในวันที่30เมษายน2564เป็น31พฤษภาคม2564เป็นต้น
************
วันพฤหัสบดีที่ 18 กุมภาพันธ์ 2564
ขอเชิญชวน ชายไทย อายุ 18 - 20 ปี สมัครเป็นทหารกองประจำการ
โดยสมัครทางออนไลน์ ได้ที่ rcm64.rta.mi.th ระหว่างวันที่ 1 - 28 กุมภาพันธ์ 2564
วันพฤหัสบดีที่ 18 กุมภาพันธ์ 2564
บขส. ร่วมโครงการ “เราชนะ” จ่ายค่าตั๋วรถ บขส. ด้วยบัตรสวัสดิการแห่งรัฐ หรือ Application เป๋าตัง ได้แล้วทุกสถานีฯ ทั่วประเทศ ตั้งแต่วันที่ 5 กุมภาพันธ์ - 31 พฤษภาคม 2564
ดร. สัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด (บขส.) กระทรวงคมนาคม กล่าวว่า บขส. ได้เข้าร่วมโครงการ “เราชนะ” ในฐานะร้านค้า เพื่อสนับสนุนนโยบายของรัฐบาลและกระทรวงคมนาคม ในการลดภาระค่าครองชีพให้แก่ประชาชนที่ได้รับสิทธิ์
โครงการ “เราชนะ” และผู้ถือบัตรสวัสดิการแห่งรัฐที่จะได้รับวงเงินสิทธิ์ผ่านบัตรโดยอัตโนมัติ ทั้งนี้ผู้ใช้บริการ รถโดยสาร บขส. สามารถใช้สิทธิโครงการ “เราชนะ” ชำระค่าโดยสารรถโดยสาร บขส. ผ่านแอปพลิเคชัน “เป๋าตัง” และบัตรสวัสดิการแห่งรัฐได้ที่ ช่องจำหน่ายตั๋ว สถานีขนส่งผู้โดยสารกรุงเทพ สถานีเดินรถ และจุดจอดรถโดยสาร ของ บขส. ทั่วประเทศ (ยกเว้นซื้อตั๋วผ่านระบบออนไลน์ และเคาน์เตอร์เซอร์วิส) ตั้งแต่วันที่ 5 กุมภาพันธ์ - 31 พฤษภาคม 2564 โดยผู้ถือบัตรสวัสดิการแห่งรัฐสามารถใช้สิทธิ์ ได้พร้อมกันทั้ง 2 สิทธิ์ แต่ต้องแจ้งพนักงานจำหน่ายตั๋วก่อนซื้อตั๋วโดยสาร และหากเงินในบัตรสวัสดิการแห่งรัฐไม่เพียงพอสามารถใช้เงินจากโครงการ “เราชนะ” ชำระค่าโดยสารได้อีกด้วย
การซื้อตั๋วรถโดยสาร บขส. โดยใช้สิทธิ์โครงการ “เราชนะ” เมื่อออกบัตรโดยสารเรียบร้อยแล้วจะไม่สามารถขอคืนตั๋ว หรือแลกเป็นเงินสดได้ แต่สามารถเลื่อนการเดินทางได้ ตามเงื่อนไขที่บริษัทฯ กำหนด สอบถามรายละเอียดเพิ่มเติมได้ที่ช่องจำหน่ายตั๋วของ บขส. ทั่วประเทศ และCall Center เรียก บขส. ตลอด 24 ชั่วโมง
#กองเผยแพร่และประชาสัมพันธ์
สำนักงานปลัดกระทรวงคมนาคม
วันพฤหัสบดีที่ 18 กุมภาพันธ์ 2564
เตรียมความพร้อมการร่วมงานมหกรรมพืชสวนโลก 2021
ก.เกษตรฯ ร่วมมือสมาคมวัฒนธรรมและเศรษฐกิจไทยเตรียมความพร้อมการร่วมงานมหกรรมพืชสวนโลก 2021
(วันพุธที่ 17 ก.พ. 64) นายอำพันธุ์ เวฬุตันติ รองปลัดกระทรวงเกษตรและสหกรณ์ เป็นประธานการประชุมคณะกรรมการจัดงานมหกรรมพืชสวนโลก 2021 ครั้งที่ 1/2564 ณ ห้องประชุมกระทรวงเกษตรและสหกรณ์ โดยกระทรวงเกษตรฯ เห็นชอบให้ความร่วมมือกับสมาคมวัฒนธรรมและเศรษฐกิจไทยในการร่วมจัดกิจกรรมในงานมหกรรมพืชสวนโลก 2021 ระหว่างวันที่ 8 เมษายน - 8 ตุลาคม 2564 ณ เมืองหยางโจว มณฑลเจียงชู สาธารณรัฐประชาชนจีน
ทั้งนี้ ที่ประชุมได้มอบหมายให้กรมส่งเสริมการเกษตรเป็นหน่วยงานหลักในการประสานเชื่อมโยงเกษตรกรและผู้สนใจนำสินค้าเกษตรและผลิตภัณฑ์วิสาหกิจชุมชนไปจัดแสดงและจำหน่ายภายในงาน อีกทั้งให้ประสานหน่วยงานต่าง ๆ ของกระทรวงเกษตรฯ คัดสรรสินค้าเกษตรคุณภาพมีมาตรฐานเพื่อส่งข้อมูลให้สมาคมฯ ประสานเกษตรกรหรือผู้ประกอบการโดยตรงเพื่อนำสินค้าไปจำหน่าย นอกจากนี้ กระทรวงเกษตรฯ ยังพิจารณาแผนในการจัดแสดงนิทรรศการในงาน จำนวน 4 ครั้ง เพื่อประชาสัมพันธ์สินค้าเกษตรไทยให้เป็นที่รู้จักและสร้างช่องทางการตลาดเพิ่มในประเทศจีนต่อไป
วันพฤหัสบดีที่ 18 กุมภาพันธ์ 2564
กสร. แจงแนวปฏิบัติผู้เข้าสอบบรรจุข้าราชการ ภาค ข ป้องกันติดโควิด-19
กรมสวัสดิการและคุ้มครองแรงงาน ชี้แจงชี้แจงข้อปฏิบัติสำหรับผู้เข้าสอบแข่งขันเพื่อบรรจุและแต่งตั้งบุคคลเข้ารับราชการ ภาค ข กรมสวัสดิการและคุ้มครองแรงงาน ในวันอาทิตย์ที่ 21 กุมภาพันธ์ ณ อาคารศูนย์ประชุมธรรมศาสตร์ รังสิต ป้องกันการติดเชื้อไวรัสโคโรนา 2
นายอภิญญา สุจริตตานันท์ อธิบดีกรมสวัสดิการและคุ้มครองแรงงาน (กสร.) เปิดเผยว่า ตามที่กรมสวัสดิการและคุ้มครองแรงงานได้มีประกาศการสอบแข่งขันเพื่อบรรจุและแต่งตั้งบุคคล เข้ารับราชการในตำแหน่งนักวิชาการแรงงานปฏิบัติการ ตำแหน่งเจ้าพนักงานการเงินและบัญชีปฏิบัติงาน และตำแหน่งเจ้าพนักงานธุรการปฏิบัติงาน ซึ่งเป็นการสอบภาค ข กรมสวัสดิการและคุ้มครองแรงงาน ในวันอาทิตย์ที่ 21 กุมภาพันธ์ 2564 ในช่วงเวลา 09.00 – 12.00 น. ณ อาคารศูนย์ประชุมธรรมศาสตร์ รังสิต จังหวัดปทุมธานี จึงมีผู้เข้าสอบเดินทางเข้าพื้นที่จังหวัดปทุมธานีเป็นจำนวนมาก เพื่อเป็นการปฏิบัติตามมาตรการป้องกันโรคตามที่กระทรวงสาธารณสุขกำหนด จึงขอให้ผู้เข้าสอบทุกท่านดูแลตนเองให้อยู่ในสภาพพร้อมในการเข้าสอบและปฏิบัติตามข้อปฏิบัติการเข้าสอบอย่างเคร่งครัดเพื่อป้องกันการติดเชื้อไวรัสโคโรนา 2019 (COVID-19) โดยปฏิบัติดังนี้ 1. สวมหน้ากากผ้าหรือหน้ากากอนามัยตลอดระยะเวลาที่อยู่ในพื้นที่ 2. ผู้มาสอบต้องติดตั้งแอปพลิเคชัน “หมอชนะ” ควบคู่กับการใช้แอปพลิเคชัน “ไทยชนะ” ก่อนออกเดินทาง จนถึงเดินทางกลับ 3. ระหว่างเดินทางด้วยรถโดยสารสาธารณะ เครื่องบิน หรือรถไฟ จะต้องสวมหน้ากากผ้าหรือหน้ากากอนามัยตลอดเวลาการเดินทาง ละเว้นการเปิดหน้ากากโดยไม่จำเป็น ควรงดรับประทานอาหารและเครื่องดื่มระหว่างเดินทาง และหมั่นล้างมือด้วยสบู่และน้ำ หรือเจลแอลกอฮอล์ 4. งดพฤติกรรมเสี่ยง และหลีกเลี่ยงการพูดคุยโดยไม่จำเป็น เว้นระยะห่างระหว่างบุคคลอย่างน้อย 1 เมตร งดกิจกรรมการรวมกลุ่มและการสังสรรค์ 5. เพื่อลดการรวมกลุ่ม ไม่อนุญาตให้ผู้ติดตามเข้าบริเวณพื้นที่ศูนย์สอบ ทั้งนี้ จังหวัดปทุมธานีเป็นพื้นที่ควบคุมสูงสุด จึงขอให้ศึกษาแนวปฏิบัติพื้นที่ควบคุมสูงสุดอย่างเคร่งครัดเพื่อสร้างความมั่นใจร่วมกันในการสอบแข่งขันครั้งนี้
วันพฤหัสบดีที่ 18 กุมภาพันธ์ 2564
สธ.สนับสนุนการพัฒนาวัคซีน "ChulaCov19" เตรียมวิจัยในคน
รองนายกรัฐมนตรีและรัฐมนตรีว่าการกระทรวงสาธารณสุข พร้อมสนับสนุนการพัฒนาวัคซีนป้องกันโควิด 19 "ChulaCov19" ของคณะแพทยศาสตร์ จุฬาฯ เผยความก้าวหน้า เตรียมวิจัยในคนระยะที่ 1 เดือนพฤษภาคมนี้
วันนี้ (18 กุมภาพันธ์ 2564) ที่โรงพยาบาลจุฬาลงกรณ์ สภากาชาดไทย นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วย ศ.นพ.สุทธิพงศ์ วัชรสินธุ ผู้อำนวยการโรงพยาบาลจุฬาลงกรณ์ และคณบดีคณะแพทยศาสตร์ จุฬาลงกรณ์มหาวิทยาลัย ศ.นพ.เกียรติ รักษ์รุ่งธรรม ผู้อำนวยการบริหารโครงการพัฒนาวัคซีนโควิด 19 ศูนย์วิจัยวัคซีน คณะแพทยศาสตร์ จุฬาฯ และ นพ.นคร เปรมศรี ผู้อำนวยการสถาบันวัคซีนแห่งชาติ ร่วมแถลงข่าวความก้าวหน้าของการพัฒนาวัคซีนป้องกันโควิด 19 "ChulaCov19" ของคณะแพทยศาสตร์ จุฬาฯ
นายอนุทินกล่าวว่า รัฐบาล พร้อมสนับสนุนการวิจัยวัคซีนป้องกันโรคโควิด 19 ของทีมไทยแลนด์ ซึ่งเป็นที่น่ายินดีและขอเป็นกำลังใจให้โครงการพัฒนาวัคซีนโควิด 19 ของคณะแพทยศาสตร์ จุฬาฯ หรือ "ChulaCov19"
ที่ขณะนี้มีความก้าวหน้าอย่างมาก จะช่วยเสริมฐานที่แข็งแกร่งของระบบสาธารณสุขให้มั่นคงมากยิ่งขึ้น พึ่งพาตนเองได้ อย่างไรก็ตาม ระหว่างรอความสำเร็จที่เชื่อมั่นว่าจะเกิดขึ้นแน่นอน รัฐบาลไทยได้จัดหาวัคซีนโควิด 19 จำนวน 63 ล้านโดส ฉีดสร้างภูมิคุ้มกันโรคให้กับประชาชน ที่ผ่านมาเรามีศักยภาพสามารถผลิตหน้ากากอนามัย ชุด PPE น้ำยาตรวจหาเชื้อได้เอง รวมทั้งมีความพร้อม ทั้งเตียง โรงพยาบาล โรงพยาบาลสนาม ยารักษา
อย่างเพียงพอและมีความมั่นคง หวังว่าวัคซีน ChulaCov19 จะมาช่วยเสริมการป้องกันควบคุมและรักษาโรคโควิด 19 ของประเทศให้สมบูรณ์ครบวงจร
"ขณะนี้ตลาดวัคซีนเป็นของผู้ขาย ถ้าจะให้ได้วัคซีนต้องจ่ายเงิน ต้องซื้อตามที่เขากำหนด ดังนั้นประเทศไทยต้องพึ่งพาตนเองให้ได้ โดยโครงการพัฒนาวิจัยวัคซีนโควิด 19 ของจุฬาฯ ใกล้ความสำเร็จ และเราพร้อมสนับสนุนทุกโครงการพัฒนาวัคซีนของประเทศด้วยเช่นกัน ซึ่งจะทำให้เกิดความมั่นคงของระบบสุขภาพไทยในอนาคต” นายอนุทินกล่าว
ทั้งนี้ วัคซีน ChulaCov19 เป็นวัคซีนชนิด mRNA ที่มีความก้าวหน้า สามารถป้องกันและลดจำนวนเชื้อได้อย่างมากในหนูทดลอง และเก็บรักษาในอุณหภูมิตู้เย็นปกติ 2-8 องศาเซลเซียสได้อย่างน้อย 1 เดือน ส่วนการเก็บวัคซีนให้ได้ระยะ 3 เดือนอยู่ระหว่างรอผลการวิจัย ซึ่งเป็นระยะที่เหมาะสมต่อการขนส่งและกระจายวัคซีน คาดว่าจะได้รับวัคซีนต้นแบบนำมาทดสอบในอาสาสมัครได้ประมาณต้นเดือนพฤษภาคมนี้ และเตรียมพัฒนาวัคซีนรุ่นที่ 2 เพื่อรองรับเชื้อกลายพันธุ์ในอนาคต
************************** 18 กุมภาพันธ์ 2564
วันพฤหัสบดีที่ 18 กุมภาพันธ์ 2564
พม. ลงพื้นที่ตรวจสอบกรณีหญิงต่างด้าวและเด็กนั่งขอทานบริเวณสถานีรถไฟฟ้าบีทีเอสเอกมัย
พม. ลงพื้นที่ตรวจสอบกรณีหญิงต่างด้าวและเด็กนั่งขอทานบริเวณสถานีรถไฟฟ้าบีทีเอสเอกมัย
วันนี้ (18 ก.พ. 64) เวลา 16.00 น. ที่กระทรวงการพัฒนาสังคมและความมั่นคงของมนุษย์ สะพานขาว ถนนกรุงเกษม กรุงเทพฯ นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) เปิดเผยว่า จากกรณีมีพลเมืองดีโพสต์เรื่องราวผ่านเฟซบุ๊กพบเห็นหญิงต่างด้าว และเด็ก มานั่งบริเวณสถานีรถไฟฟ้าบีทีเอสเอกมัย ฝั่งวัดธาตุทองนั้น ภายหลังรับทราบข้อมูลดังกล่าว ศูนย์ช่วยเหลือสังคม 1300 จึงได้ประสานศูนย์คุ้มครองคนไร้ที่พึ่งกรุงเทพมหานคร เพื่อดำเนินการตามภารกิจ ล่าสุดวันนี้ (18 ก.พ. 64) กระทรวง พม. โดยเจ้าหน้าที่ของกรมพัฒนาสังคมและสวัสดิการ (พส.) ได้แก่ นางสาวขวัญชนก ผลประดิษฐ์ หัวหน้ากลุ่มการส่งเสริมและพัฒนา พร้อมด้วยนางสาวฐาปนีย์ ศิริสมบูรณ์ หัวหน้าบ้านมิตรไมตรีห้วยขวาง และเจ้าหน้าที่ที่เกี่ยวข้องได้ลงพื้นที่ตามที่ได้รับแจ้ง พบผู้หญิงสัญชาติกัมพูชาและเด็กหญิง ดังกล่าว จึงได้ประสานเจ้าหน้าที่ตำรวจ สน. คลองตัน เชิญตัวไปยังสถานีตำรวจ ทำการสอบประวัติ ตรวจทรัพย์สิน ทำบันทึกจับกุม เปรียบเทียบปรับ ในข้อหาฝ่าฝืนมาตรา 13 พ.ร.บ.ควบคุมการขอทาน พ.ศ. 2559 และหลบหนีเข้าเมือง ตาม พ.ร.บ. คนเข้าเมือง พ.ศ. 2522 และเนื่องจากผู้ถูกจับกุมไม่มีเอกสารประจำตัวบุคคลและเอกสารยืนยันความสัมพันธ์ทางสายโลหิต จึงส่งตัวเข้ารับการตรวจสารพันธุกรรม (DNA) เเละเข้ารับการคุ้มครองในหน่วยงานกระทรวงของ พม. ต่อไป
นางพัชรี กล่าวเพิ่มเติมว่า สำหรับพลเมืองดีได้เดินทางไปร่วมสังเกตการกระบวนการดำเนินงานของเจ้าหน้าที่ ซึ่งเจ้าหน้าที่ได้พูดคุย ชี้แจงกระบวนการดำเนินงานตามกฎหมาย และการดำเนินการเพื่อการคุ้มครองเด็ก โดยการตรวจพิสูจน์ความสัมพันธ์ทางสายโลหิต ตลอดจนกล่าวขอบคุณพลเมืองดีที่ได้แจ้งเบาะแสเป็นประโยชน์ต่อทางราชการ ทั้งนี้ หากประชาชนพบเห็นผู้ทำการขอทาน คนไร้ที่พึ่ง และประสบปัญหาทางสังคม สามารถแจ้งมาที่ศูนย์ช่วยเหลือสังคมสายด่วน พม. โทร. 1300 บริการฟรี 24 ชั่วโมง ซึ่งกระทรวง พม. พร้อมบูรณาการหน่วยงานที่เกี่ยวข้องทุกภาคส่วนช่วยเหลืออย่างเต็มที่
วันพฤหัสบดีที่ 18 กุมภาพันธ์ 2564
ขยายเวลา “เราชนะ” กลุ่มไม่มีสมาร์ทโฟน ถึง 5 มี.ค.
...
ข่าวดี..โครงการ "เราชนะ" ขยายเวลาการลงทะเบียน
สำหรับประชาชนกลุ่มไม่มีสมาร์ทโฟน
และกลุ่มที่ต้องการความช่วยเหลือเป็นพิเศษ
จากเดิมที่ปิดรับลงทะเบียนวันที่ 25 ก.พ. 64
เป็นสิ้นสุดในวันที่ 5 มี.ค. 64
.
โดยสามารถลงทะเบียนได้อย่างต่อเนื่อง
ที่สาขาของ ธ.กรุงไทย กว่า 1,000 สาขา
รวมถึงจุดบริการพิเศษทั้ง 871 จุดทั่วประเทศ
ปัจจุบันมีผู้ลงทะเบียนสำเร็จแล้ว 218,344 คน
.
สำหรับผู้เดินทางไปที่สาขา
ธนาคารจะแจกบัตรคิว ตามจำนวนลูกค้า
ที่สาขาสามารถให้บริการได้สูงสุดในแต่ละวัน
กรณีติดต่อลงทะเบียนเกินจำนวน
ธนาคารจะแจกบัตรคิว และนัดหมายเพื่อมาลงทะเบียนในวันหลัง
โดยกำหนดวันและช่วงเวลาที่แน่นอนอีกครั้ง
.
ขอย้ำว่าประชาชนไม่จำเป็นต้องรีบลงทะเบียน
หากมีคุณสมบัติเข้าเกณฑ์จะได้รับสิทธิทุกคน
.
กรณีมีข้อสงสัยสามารถสอบถามข้อมูลได้ที่
ศูนย์ช่วยเหลือผู้เข้าร่วมโครงการเราชนะ
โทร. 0 2111 1144
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพฤหัสบดีที่ 18 กุมภาพันธ์ 2564
กรมทางหลวงแจ้งเบี่ยงการจราจรบนทางหลวงหมายเลข 3
สาย อ.บางปู – อ.บางปะกง พื้นที่ ต.คลองด่าน อ.บางบ่อ จ.สมุทรปราการ ตั้งแต่บัดนี้ถึงวันที่ 31 มีนาคม 2564
กรมทางหลวง (ทล.) กระทรวงคมนาคม โดยแขวงทางหลวงสมุทรปราการ แจ้งประชาสัมพันธ์เบี่ยงการจราจรบนทางหลวงหมายเลข 3 สาย อ.บางปู - อ.บางปะกง ตอนบางตำหรุ – คลองด่าน กม. ที่ 60+600 – กม. ที่ 62+600 (ด้านซ้ายทาง) ตั้งแต่บัดนี้ถึงวันที่ 31 มีนาคม 2564 เพื่อทำการรื้อผิวจราจรเดิม ปูยางใหม่ และขยายผิวจราจร
ในระหว่างดำเนินการอาจทำให้ไม่ได้รับความสะดวก ทล. ต้องขออภัย ณ โอกาสนี้ และขอให้ประชาชนใช้เส้นทางอย่างระมัดระวัง หรือหลีกเลี่ยงการใช้เส้นทางในวันดังกล่าว รวมทั้งขอความร่วมมือผู้ใช้เส้นทางปฏิบัติตามป้ายเตือน ป้ายแนะนำทางเลี่ยง ป้ายเสริมจากโครงการ และสัญญาณจราจรที่ติดตั้งไว้ เพื่อประโยชน์ต่อการเดินทาง
ทั้งนี้ สามารถสอบถามรายละเอียดเพิ่มเติมหรือแจ้งเหตุต่างๆ ระหว่างดำเนินการได้ที่สายด่วนกรมทางหลวง 1586 (โทรฟรีทุกเครือข่ายตลอด 24 ชั่วโมง)